Só gaan staat Eskom helpArgieffoto: GCIS Die spesiale begrotingswetsontwerp baan die weg vir die betaling van die eerste gedeelte van ‘n kontantinspuiting van R23 miljard aan Eskom, wat na verwagting uit die verkoop van die regering se nie-strategiese kernbates befonds sal word. Nhlanhla Nene, minister van finansies, wou egter steeds nie tydens Woensdag se debat bekend maak watter regeringsbates verkoop sal word om die reddingsboei te befonds nie, ten spyte van kommer deur opposisiepartye oor die “geheimhouding” rondom die ooreenkoms. “Julle sal voor die einde van Junie weet watter bates,” het Nene gesê. Die eerste bedrag van R10 miljard sal na verwagting voor die einde van die maand aan Eskom betaal word. Die tweede bedrag van R10 miljoen sal na verwagting voor Desember betaal word, terwyl die oorblywende geld tydens die 2016/17-boekjaar betaal sal word. Die ander wysigingswetsontwerp wat goedgekeur is, behels dat die R60 miljard-lening wat Eskom by die staat gekry het, in aandele omskep gaan word. Die omskakeling sal Eskom se skuld glo met R24,4 miljard verminder, het Nene vroeër gesê. Die twee wetsontwerpe is deur die EFF en DA verwerp. EFF-LP’s is versoek om die sitting te verlaat nog voordat hulle hul posisie kon verduidelik. Malcolm Figg, DA-LP, het gesê sy party sal nie die wetsontwerpe ondersteun as daar nie deursigtigheid is nie. Ondanks die teenstand is albei wetsontwerpe deurgedruk en sal dit na die Nasionale Raad van Provinsies gestuur word vir prosessering.